**Mistillidsvotum til Kaj Flinta (KF).**

Det skal ingen hemmelighed være, at der har været store samarbejdsvanskeligheder mellem Kaj Flinta og et flertal i bestyrelsen. Generalforsamlingerne hhv. den 24.4. og 28.8.2014 har været ubehagelige – og KF har begge gange været årsagen. Referaterne kan ses på hjemmesiden.

På den ekstraordinære generalforsamling den 28.8.2014 spørger en borger KF, hvad han har imod lokalsamfundet, siden han hele tiden bekriger det. **Dette ønsker KF ikke at svare på, men opfordrer til, at der indkaldes til en ny ekstraordinær generalforsamling med et mistillidsvotum.** Og dette forslag vil undertegnede så følge på den ordinære generalforsamling den 9.4.2015.

**Begrundelse – bl.a.**

* LKO har afholdt 10 bestyrelsesmøder, hvoraf KF har deltaget i de 3. Den 15.5., 18.9. og 16.10.
* Allerede inden det første bestyrelsesmøde den 8.5.14, som KF ikke deltog i, bruger han sin private Facebook-side ”Bevar Kalvehave” til udbredelse af afholdelse af en havnefest muligvis med underskudsgaranti fra LKO. På bestyrelsesmøde den 15.5.2014, som KF deltager i, beslutter et bestyrelsesflertal på 4 personer, *at KF i fremtiden kan skrive hvad han vil privat, men ikke må anvende LKO’s navn eller orientere om LKO’s arrangementer uden at dette er godkendt af bestyrelsen/formanden. Der må ikke opstå nogen som helst tvivl om, hvad LKO står for.* Dette er ikke overholdt.
* I mail 3. juni 2014 starter så KF’s protester mod LKO’s tilskud på 8.000 kr. til Havnefesten i 2013, som han mener er et lån. Tilskuddet er godkendt på et LKO bestyrelsesmøde den 4.9.2013. Det blev debatteret på generalforsamlingen den 24.4.2014 hvor regnskabet blev godkendt. KF deltog selv i generalforsamlingen. En kommunal embedsmand har oplyst, at LKO ikke har gjort noget ulovligt, da beløbet er anvendt til et arrangement som er til gavn og glæde for borgerne i området. Men det vil KF ikke acceptere, han vil have pengene tilbagebetalt af Cafe Den Gule Stald. Flertallet finder ikke, at der er grundlag for at tilsidesætte en regnskabspost, som er debatteret og godkendt på en generalforsamling.
* Så har KF problemer med kassererens habilitet. Men i udskrift af referat fra generalforsamling den 24.4.2014 står: Forslag: Kassereren må ikke samtidig bestride kassererposter i andre foreninger med tilknytning eller samarbejdsrelationer til LKO. Forslaget forkastes med 7 stemmer for og 13 stemmer imod. Bestyrelsen kan ikke tilsidesætte en generalforsamlingsbeslutning.
* KF har den 27.8.2014 anvendt LKO-maillisten uden bestyrelsens tilladelse.
* Den 18.9.14 har der, på foranledning af et nu tidligere bestyrelsesmedlem, været afholdt mæglingsmøde sammen med Claus Lyngbye Petersen fra Kommunen. Der blev underskrevet en aftale og dagen efter sender KF en mail til CLP med foto af aftalen og skriver, at mailen er sendt til LKO’s bestyrelse med undtagelse af formand Britta Jørholt. Hvor blev samarbejdet af?
* På samme møde forlader et bestyrelsesmedlem mødet og meddeler samtidigt at hun trækker sig ud af bestyrelsen. Bestyrelsen konstituerer sig dernæst med 1. suppleanten. KF mener at hun kun kan udtræde på en ekstraordinær generalforsamling. Dette er flertallet ikke enige i.
* Siden den 18.10.2014 har KF valgt at boykotte formanden ved at sende alle sine mails til LKO til sekretær Poul-Erik Feldt, som så skal videresende dem.
* I mail af 12.1.15, i forbindelse med et krav om aktindsigt, har KF skrevet til borgmester, kommunaldirektør, kulturdirektør m.fl. *at han er uden ansvar for at han ikke ved noget om Viemose Forsamlingshus*. Hvis man møder op til bestyrelsesmøderne, kan man få alle de oplysninger, man ønsker. Bestyrelsesmøder afholdes ved personligt fremmøde og ikke pr. mails til kommunen. Dagsorden og referater bliver sendt til alle bestyrelsesmedlemmer. Inkl. KF.
* Undervejs kan det konstateres, at KF går sine egne veje. Han henvender sig til kommunen, (herunder borgmester, kommunaldirektør m.fl.) og foreninger om at få udleveret dokumenter og få aktindsigt m.v. Han oplyser, at han henvender sig som privatperson, men meddeler samtidig, at han er medlem af LKO’s bestyrelse. Med undren læser vi i mail 26.1.15 til borgmester m.fl. at han foreslår sig selv som medlem af en havnebestyrelse på LKO’s vegne.
* Da der ingen sammenhæng skal være mellem KF’s private Facebook-profil og LKO, beslutter et flertal i LKO at oprette sin egen Facebook-profil. Og så indløber nye mails fra KF.
* Det sidste skud på stammen er, at LKO i en mail får oplyst, at KF er i gang med at arrangere et velkomstarrangement for flygtninge i forbindelse med vores dialogmøde den 10.3.15. Her henvender han sig også til politikerne, men den undrende øvrige bestyrelse er ikke blevet hørt inden.

At KF henvender sig pr. mail til kommunen, forskellige personer og foreninger og samtidig sender kopi til LKO’s bestyrelse inkl. det afgåede bestyrelsesmedlem, men ikke til formanden, er illoyalt overfor den øvrige bestyrelse. Som så ikke bliver hørt forinden.

Det er ikke vores holdning, at LKO skal agere politi. De foreninger som vi skal samarbejde med består af frivillige som ikke skal chikaneres af et medlem af LKO’s bestyrelse. Det giver ikke basis for et fremtidigt tillidsfuldt samarbejde med LKO. Ligesom KF’s ustandselige krav om aktindsigt om dette og hint heller ikke er fremmende for et samarbejde med kommunen.

Disse arbejdsforhold, hvor man hele tiden bekriges af et bestyrelsesmedlem, der går sine egne veje udenom bestyrelsen og boykotter formanden, kan selvsagt ikke fortsætte. Et bestyrelsesflertal fremsætter derfor dette mistillidsvotum til Kaj Flinta med krav om, at han omgående forlader bestyrelsen. Alternativet er naturligvis, at Britta Jørholt udtræder af bestyrelsen.

Generalforsamlingen er LKO’s højeste myndighed og derfor må den tage stilling til om KF’s eget forslag til et mistillidsvotum, som ovenfor nævnt, skal følges.

Kalvehave, den 27.3.2015

sign sign sign

------------------------- -------------------------- ------------------------

Elsebet ChrIstiansen Poul-Erik Feldt Britta Jørholt